b'\n_START_ARTICLE_\nAivo Noormets\n_START_PARAGRAPH_\nAivo Noormets (s\xc3\xbcndinud 21. aprillil 1961 Tallinnas) on eesti kergej\xc3\xb5ustiklane._NEWLINE_Ta l\xc3\xb5petas 1979. aastal Mustla Keskkooli ja 1983. aastal TR\xc3\x9c kehakultuuriteaduskonna. Sportima hakkas \xc3\xb5petaja Harald M\xc3\xa4epalu innustusel, j\xc3\xa4tkas Mustlas Rein Kurbase,Viljandi Laste ja Noorte Spordikoolis (Viljandi LNSK) treeneri Tiit Aru ja Tartus Martin Kutmani juhendamisel. 1981. aastal v\xc3\xb5eti ta kolmekordse juunioride meistrina Eesti koondisse. Noormets on tulnud kolmel korral teatejooksus Eesti meistriks, v\xc3\xb5itnud individuaalsetel meistriv\xc3\xb5istlustel 200 meetri jooksus pronksi (1984) ning sisemeistriv\xc3\xb5istlustel 50 meetri jooksus kulla (1983) ja pronksi (1984). 1984. aastal tuli ta 200 meetris Gruusia meistriks ja kordas 100 meetri jooksus Eesti rekordit 10,3. Tema isiklik rekord 200 meetris on 21,84 (1984)._NEWLINE_Noormets on v\xc3\xb5istelnud aastatel 1981\xe2\x80\x931984 Eesti koondises, kuulunud Kalevisse. Olnud 1982\xe2\x80\x931986 TR\xc3\x9c KKT-s laborant ja \xc3\xb5petaja, 1987\xe2\x80\x931992 Koosal spordibaasi juhataja ja kehalise kasvatuse \xc3\xb5petaja, 1992\xe2\x80\x931993 T\xc3\x9c KKT spordibaaside juhataja aset\xc3\xa4itja. 2008. aastast on ta SA Vara Sport juhatuse liige. Eratreener.'